《打鱼歌》
宋代·刘子翚

西溪观鱼仍开樽，鸣榔隐隐沈烟村。
吾人岂有竭泽意，澒洞四际鱼龙奔。
惊潜初见穿乱藻，亟遁转觉迷深源。
向非驱迫群党聚，罩{上四下鹿}徒使波涛浑。
巨鳞足供数客饱，银马琐碎不足论。
吁嗟神物未变化，暴骨砧机宁非冤。
江湖万里厌游泳，失地斗水能为恩。
临流解网意亦厚，诱以芳饵仍争吞。
因悲摇尾向数罟，岂异俯首縻华轩。
慨然投箸起太息，归思已逐冥鸿骞。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。